PREDKLADACIA  SPRÁVA

Návrh zákona o lesnom reprodukčnom materiáli  a o zmene niektorých zákonov bol vypracovaný na základe Plánu legislatívnych úloh vlády SR na rok 2003.

Návrh zákona svojou problematikou patrí medzi prioritné oblasti aproximácie práva k právu Európskeho spoločenstva, ktoré v bezprostrednom vzťahu k lesnému hospodárstvu právne osobitne ošetruje len päť vybraných okruhov - ochrana lesov pred požiarmi, ochrana lesov pred imisiami, spracovanie a marketing lesných výrobkov, klasifikácia surového dreva a obchod s lesným reprodukčným materiálom.

Návrh zákona upravuje problematiku reprodukčného materiálu lesných drevín, jeho zdrojov, získavania, skúšania, uvádzania do obehu a evidencie, ustanovuje orgány štátnej odbornej kontroly komplexne pre problematiku reprodukčného materiálu lesných drevín. Návrh zákona upravuje vydávanie osvedčenia o odbornej spôsobilosti pre činnosti s reprodukčným materiálom a osobitné ustanovenia o pokutách za porušenie ustanovení tohto zákona. 

V predloženom návrhu zákona sa v článku II mení zákon SNR č. 100/1977 Zb. o hospodárení v lesoch a štátnej správe lesného hospodárstva v znení neskorších predpisov a v článku III zákon NR SR č. 291/1996 Z. z. o odrodách a osivách v znení neskorších predpisov v tých ustanoveniach, ktoré sa zaoberajú problematikou upravovanou týmto zákonom.

Predložený návrh zákona nebude mať dopad na štátny rozpočet.

Návrh zákona bol predmetom pripomienkového konania, jeho vyhodnotenie je súčasťou tohto materiálu.

Návrh zákona bol prerokovaný v Legislatívnej rade vlády SR dňa 25.11.2003, jej závery k nemu sú v návrhu zákona zapracované.

VYHLÁSENIE

Ministerstva pôdohospodárstva Slovenskej republiky

	Návrh zákona o lesnom reprodukčnom materiáli a o zmene niektorých zákonov sa predkladá bez rozporov.